送子虡赴金壇丞
作者：陸游
朝代：宋

paragraphs: 與汝爲父子，忽逾五十年。
平生知幾別，此別益酸然。
念汝髮亦白，執手河橋邊。
西行過臨平，想汝小繫船。
悠悠陽羨路，渺渺雲陽川。
京江昔所遊，想像在目前。
今茲兩使君，幸有宿昔緣。
汝雖登門晚，世好亦牽聯。
顧於賞罰間，其肯爲汝偏。
夙夜佐而長，努力忘食眠。
醇如新豐酒，清若鶴林泉。
棠宜使可愛，蒲正不須鞭。